**Wilson Alfredo Jones Rodríguez**, nado no Barco de Valdeorras o 19 de maio de 1934 e finado en Ourense o 12 de xullo de 2021, foi un futbolista galego que xogaba como dianteiro centro e interior.

Comezou a súa carreira no Lemos, de onde o fichou o Real Madrid con 18 anos. Suplente de Alfredo Di Stéfano, foi xunto co nedense Juanito González e o vigués Carlos Cela, o primeiro futbolista galego en gañar a Copa de Europa, na súa primeira edición, aínda que ningún dos tres chegou a xogar ningún minuto na competición. Disputou só un partido oficial co equipo branco, que o cedeu ao Lleida e ao Alavés, obtendo elevadas cifras goleadoras nos dous conxuntos. Entre 1956 e 1960 xogou no Zaragoza, e tras un paso polo Racing de Santander, rematou a súa carreira no Ourense, co que marcou máis de medio cento de goles.

Traxectoria
-----------

### Comezos

Naceu no Barco de Valdeorras, sendo fillo dun inglés e unha valdeorresa. Era neto de Edward Jones, un inglés que se afincara na vila ourensá. Durante a súa mocidade destacou no baloncesto, e comezou a xogar ao fútbol no club da súa vila, o Barco de Valdeorras.

En 1952 interesouse por el o Club Lemos, da Terceira División, que o fichou coa tempada 1952/53 xa comezada. Debutou na novena xornada contra o Turón de Mieres, sendo o máis destacado do seu equipo e facendo un dos tres goles galegos (3-1).

### Real Madrid

En febreiro de 1953, con dezaoito anos, viaxou a Madrid xunto con Jesús Ares, do Racing de Ferrol, para adestraren ambos co Real Madrid e realizaren probas para as súas posibles fichaxes. As probas foron satisfactorias para Wilson, que foi fichado polo club branco para a seguinte tempada, aínda que antes regresou a Monforte para disputar un último partido co Lemos, contra o Club Calzada de Xixón. A continuación deixou a carreira de Dereito que estaba estudando na Universidade de Oviedo e instalouse na capital española. A tempada estaba preto de rematar no momento da súa chegada, polo que xogou só algún partido amigable.

#### Cesión ao Lleida

Na tempada 1953/54, o club branco cedeuno ao Lleida, da Segunda División, que estaba adestrado polo tamén galego Lelé. Debutou na categoría de prata nun partido contra o Barakaldo, marcando dous goles, e completou a tempada con 18 tantos, 6 deles na fase de promoción a Primeira, na que o club catalán tentou sen éxito o ascenso. 

#### Cesión ao Alavés

Na tempada 1954/55 saíu de novo cedido, esta vez ao Alavés, de Primeira División. Estreouse na máxima categoría na primeira xornada contra o Athletic de Bilbao, e marcou o seu primeiro gol no seu seguinte partido, contra o Valladolid. Rematou a tempada con 17 goles en 22 partidos de liga, a mellor media da historia do club en Primeira. Ademais marcou 2 goles nos oitavos de final da Copa do Xeneralísimo contra o Deportivo da Coruña, que serviron para forzar un partido de desempate, no que finalmente a vitoria foi para o club galego.

#### Tempada co equipo branco

As súas boas actuacións en Lleida e Vitoria permitíronlle facerse cun posto no cadro de xogadores do Real Madrid para a tempada 1955/56. Con todo, no club branco estivo como suplente de Alfredo Di Stéfano, polo que só puido disputar partidos amigables e un único partido oficial, nunha derrota en liga contra a Real Sociedad en Atotxa. Conquistou ese ano a primeira edición da Copa de Europa, aínda que non chegou a debutar na competición europea. 

### Zaragoza

En novembro de 1956 foi cedido ao Real Zaragoza, ata o final de tempada. Marcou 8 goles en 16 partidos de liga, e ao remate da competición o equipo aragonés fíxose co xogador en propiedade. En Zaragoza disfrutou dos seus mellores anos como profesional e coincidiu no equipo con numerosos futbolitas galegos como Chaves, Cortizo, Rodolfo, Mauro, Marcelino ou Reija. Disputou 98 partidos oficiais, conseguindo 33 goles, e marcou no partido inaugural do novo estadio da Romareda, contra o Osasuna.

### Racing de Santander

En 1960 fichou polo Racing de Santander, tamén da Primeira División. No equipo cántabro disputou só 26 partidos en dous anos, debido en parte a algunha lesión e en parte á pouca preferencia por el do adestrador brasileiro Otto Bumbel. Sumou 10 goles co Racing, 5 en liga e 5 en Copa.

### Ourense

En 1962 regresou a Galicia para xogar co Ourense na Segunda División. Foi o máximo goleador do equipo na súa primeira tempada, con Urquizu no banco, diminuíndo as súas cifas goleadoras nas seguintes dúas campañas. Na 1964/65, co arxentino Cobo como adestrador, o equipo descendeu á Terceira División, despois de seis anos na categoría de prata. Ao ano seguinte recuperou os bos números goleadores, conseguindo 17 tantos na fase regular, e outros 5 na promoción de ascenso. Finalmente anotou outros 12 goles en 14 partidos na tempada 1966/67, contribuíndo a que o equipo se proclamase campión do grupo I e disputase a continuación a fase de ascenso, onde perdeu contra o Xerez. Foi a súa última campaña como futbolista, colgando as botas ao remate da mesma. 

### Como adestrador

Anos despois de deixar o fútbol realizou un par de incursións nos banquiños. Na tempada 1981/82 adestrou o CD Barco, levándoo a ascender por primeira vez na súa historia á Terceira División. Volveu coller as rendas do equipo en 1986, dimitindo pouco despois.

Faleceu o 12 de xullo de 2021, aos 87 anos.

Notas
-----

1. ↑  Redacción (12 de julio de 2021). "Fallece el exalbiazul Wilson Jones". *Noticias de Álava* (Vitoria). Consultado o 12 de julio de 2021.
2. ↑  "Wilson Jones fichó por el Orense por acercarse a su tierra: Barco de Valdeorras". *La Noche* (en castelán) (12964). 28 de xuño de 1963. p. 8. Consultado o 28 de novembro de 2021.
3. ↑  "Lemos, 3; Turón, 1". *El Pueblo Gallego* (en castelán) (9652). 11 de novembro de 1952. p. 5. Consultado o 12 de decembro de 2021.
4. ↑  "Prueba de jugadores en Chamartín". *El Correo Gallego* (en castelán) (25219). 13 de febreiro de 1953. p. 4. Consultado o 12 de decembro de 2021.
5. 1 2  "Al gallego Wilson le agradaría quedarse en el Madrid". *El Correo Gallego* (en castelán) (25220). 14 de febreiro de 1953. p. 4. Consultado o 12 de decembro de 2021.
6. ↑  "El jugador lemista Wilson, fichado por el Real Madrid". *El Progreso* (en castelán) (14182). 7 de marzo de 1953. p. 2. Consultado o 12 de decembro de 2021.
7. ↑  "Un equipo del Madrid vence al Osasuna por 5 a 3". *El Correo Gallego* (en castelán) (25288). 8 de maio de 1953. p. 4. Consultado o 12 de decembro de 2021.
8. ↑  Quílez, Emilio (10 de marzo de 2021). "Vuelve a Mendizorroza, en loor de multitudes, el gallego y ex albiazul Wilson Jones". *Noticias de Álava* (en castelán). Consultado o 11 de decembro de 2021.
9. ↑  Martín, Iván (20 de xullo de 2021). "El talento oculto tras la estela de Di Stéfano". *ABC* (en castelán) (Madrid). p. 51. Consultado o 11 de decembro de 2021.
10. 1 2  "Wilson Jones, delantero centro del Santander". *El Pueblo Gallego* (en castelán) (12361). 20 de xuño de 1961. p. 8. Consultado o 11 de decembro de 2021.
11. ↑  "Wilson será cedido por el Real Madrid al Zaragoza". *La Noche* (en castelán) (11124). 8 de novembro de 1956. p. 6. Consultado o 11 de decembro de 2021.
12. ↑  "De Torrero a la Romareda". *Real Zaragoza* (en castelán). Consultado o 11 de decembro de 2021.
13. ↑  "Trofeo Veloso". *El Pueblo Gallego* (en castelán). 22 de abril de 1966. p. 13. Consultado o 11 de decembro de 2021.
14. ↑  "El Orense, al vencer por la mínima diferencia (1-0) al Avilés, se clasifica para la siguiente eliminatoria". *La Noche* (en castelán) (13901). 30 de maio de 1966. p. 5. Consultado o 11 de decembro de 2021.
15. ↑  "Mínima derrota del Orense, en Marbella". *El Pueblo Gallego* (en castelán). 7 de xuño de 1966. p. 12. Consultado o 11 de decembro de 2021.
16. ↑  "Orense y At. de Marbella desempatarán mañana, en Madrid". *El Pueblo Gallego* (en castelán). 14 de xuño de 1966. p. 14. Consultado o 11 de decembro de 2021.
17. ↑  "En la prórroga, el Orense perdió ante el Marbella". *El Pueblo Gallego* (en castelán). 16 de xuño de 1966. p. 13. Consultado o 11 de decembro de 2021.
18. ↑  "Primer año del Barco en Tercera". *La Voz de Galicia* (en castelán). 31 de agosto de 1982. p. 37.
19. ↑  "Wilson confirmó ayer su cese como entrenador del Barco". *La Voz de Galicia* (en castelán) (Ourense ed.). 11 de abril de 1986. p. 44.
20. ↑  "Fallece Wilson Jones". *As* (en castelán). 12 de xullo de 2021. Consultado o 11 de decembro de 2021.

| * v
* c
* e
Real Madrid CF – Tempada 1955–56 |
| --- |
| *1ª Copa de Europa* |
| 
* Juan Alonso
* Marquitos
* Lesmes II
* Navarro
* Zárraga
* Miguel Muñoz
* Roque Olsen
* Di Stéfano
* Gento
* Rial
* Castaño
* Berasaluce
* Becerril
* Joseíto
* Pérez Payá
* Manolín
* Juanito González
* Oliva
* Marsal
* Rubio
* Molowny
* Atienza
* Mateos
* Wilson
* Visa
* Cela
* Adestrador: Villalonga

 |  |

| * v
* c
* e
Galegos gañadores da Liga de Campións da UEFA |
| --- |
| 
* Wilson Jones (1955/56)
* Juanito González (1955/56, 1956/57)
* Carlos Cela (1955/56, 1957/58)
* Luis Suárez (1963/64, 1964/65)
* Veloso (1965/66)
* Amancio Amaro (1965/66)
* Jaime Sánchez (1997/98)
* Míchel Salgado (1999/00, 2001/02)
* Rubén (2001/02)
* Diego López (2013/14)
* Lucas Vázquez (2015/16, 2016/17, 2017/18, 2021/22)

 |

|  |  |
| --- | --- |
| Control de autoridades | 
* Wd: Q16911624
* BDFutbol: 8202
* Transfermarkt: 464037

 |